Nginjen saka cendhela, najan mung remeng-remeng, nanging mripatku wis bisa ndeleng. Manud wujude memper gendul wadhah miras. Gembleng niatku, pingin ngelaporake apa sing dak weruhi kasebut marang pak RT lan Pak Gito. Aku bali menyang omahe Intan nyandhak sapu niat nyapu jobin. Lagi nyandhak sapu, kupingku nangkep suara panggerenge sepeda motor. Sing liwat bocah wadon boncengan telu. Sing dijujug omah blok E no. 13, sak wise njagang motore neng teras, nuli mbukak lawang. Bocah telu lanang loro wadon siji mlebu omah! Atiku notol pengin nyandhet bocah kasebut aja nganti tumindak dudu. Neng yen ijin rasane ora kepenak. Yen ana mbandakalane, salah-salah aku dienggo bancakan. Arep ngajak warga perumahan liyane yen awan ngene iki padha mergawe. Perumahan kene rak ora sepira adoh karo kantor desa. Aku gage nglapurake apa sing dak weruhi. Lapuranku direspon becik, lan disaguhi enggal ngirim petugas. Petugas desa iku gegancangan tumuju omah blok E no. 13.